དགའ་ཕྱོགས་ལ་འབད་པ་ནི་བདེ་སྐྱིད་འཚོལ་སྟངས་ཤིག་རེད།ཅེས་པའི་འགོ་བརྗོད་འདི་ཚིག་སྙན་འཇེབས་ལྡན་པ་ཞིག་ཏུ་གོ།དེ་ཡང་དགའ་ཕྱོགས་དེ་གཏན་དུ་བསླུ་བ་མེད་པ་ཞིག་ཡིན་ན་དེ་བས་ཀྱང་སྙན་ལ་དོན་དང་ཡང་ལྡན་ལ་འཚོལ་རིན་ཆོག་པ་ཞིག་རེད།འོན་ཀྱང་མིག་སྔའི་འཇིག་རྟེན་ཞེས་མིང་གིས་དམའ་ཕབ་པའི་འཇིག་རྟེན་ཕྱོགས་ཀྱི་དགྲ་འདུལ་གཉེན་སྐྱོང་སོགས་ཡང་རྩེར་འཛིན་པའི་ལུགས་ཅི་འདྲ་ཞིག་ལ་ཡང་།ཇི་ཙམ་འབད་ཀྱང་གནས་སྐབས་ཀྱི་བདེ་སྐྱིད་ཆུང་ཚགས་རེ་ལོས་རྙེད་ཀྱང་།གཏན་གྱི་བདེ་སྐྱིད་ཅིག་ནམ་ཡང་རྙེད་ཐབས་མེད།དཔེར་ན་བདེ་སྐྱིད་འཚོལ་ཕྱིར་གཉེན་སྒྲིག་བྱེད་པ།སོ་ནམ་ཞིང་ལས་དང་།འབྲོག་ལས།བཟོ་ལས།ཚོང་ལས་བྱེད་པ་ལྟ་བུ་ལ་ཇི་ཙམ་འབད་པ་བྱས་ཀྱང་མཐར་སྡུག་བསྔལ་འབའ་ཞིག་ལས་ཡང་དག་པའམ་དོན་དམ་པའི་གཏན་དུ་བདེ་བའི་བདེ་སྐྱིད་ཅིག་རྙེད་ཀྱི་མེད་པ་འཕགས་པ་རྣམས་སྨོས་ཅི།རང་ཅག་ཕལ་བས་ཀྱང་ཤེས་བཞིན་པ་འདི་རེད།དེས་ན་དགའ་བའི་ཕྱོགས་ལ་འབད་དེ་ཡང་དག་པའི་བདེ་སྐྱིད་ཅིག་འཚོལ་འདོད་ན།དམ་པའི་ཆོས་ལ་དགའ་ནས་དེ་ཕྱོགས་ལ་འབད་པ་ནི་ཡང་དག་གི་བདེ་སྐྱིད་འཚོལ་སྟངས་གཅིག་པུ་དེ་རེད།དེར་བརྟེན་ཁྱེད་ཀྱིས་ཀྱང་ཁྱེད་རང་གི་དགའ་ཕྱོགས་ཀྱི་ལམ་བུ་འདི་བརྒྱུད་ནས་གཏན་དུ་བདེ་བའི་སྐྱིད་གཅིག་པུ་དེ་འཚོལ་བའི་ལམ་ཆེན་ལ་ཕེབས་ན་ཅི་མ་རུང་།